אריך קולקה

אריך קוּלְקָה (Erich Kulka;‏ 18 בפברואר 1911 - 12 ביולי 1995) היה סופר צ'כי-ישראלי, היסטוריון ועיתונאי ששרד את השואה.

ביוגרפיה

נולד בוסטין שבצ'כוסלובקיה (כיום צ'כיה). בשנת 1939 לאחר פרוץ מלחמת העולם השנייה נאסר על ידי הגסטפו ונכלא בכלא שפילברק (Špilberk) בברנו. מאוחר יותר נשלח אל מחנות הריכוז דכאו, זקסנהאוזן, נויינגאמה, ובשנות 1942-1945 למחנה ההשמדה אושוויץ. באושוויץ-בירקנאו עבד יחד עם אוטה קראוס ועוד אסירים יהודיים במסגריה. הודות לכך הייתה לו גישה לרוב המחנות בבירקנאו, כך שהיה יכול לעזור לאסירים אחרים. במהלך הפינוי של אושוויץ בינואר 1945 הצליח קולקה לברוח מ"מצעד המוות" יחד עם בנו בן השתים עשרה. קולקה ובנו הסתתרו בלילה הראשון בביתו של ד"ר יאנסה פרמיסל. בהמשך הסתתרו אצל וצלב יורן. המשפחה האחרונה, שהסתירה אותו ואת בנו, עד סוף המלחמה, הייתה משפחת טקאדלצ'ק.
אחרי תום המלחמה, כתב עם חברו למאסר אוטה קראוס את הספר בית חרושת למוות, שכיום נחשב לספר תיעוד קלסי על אושוויץ. פרק מיוחד בספר מוקדש לתולדותיו ולחיסולו של "המחנה המשפחתי" בבירקנאו, המתאר השמדתם של רבבות יהודי צ'כיה. הספר יצא לאור בשבע מהדורות מורחבות בצ'כית ותורגם לשפות רבות.
ספר נוסף, לילה וערפל (עם אוטה קראוס), הוא מחקר על המערכת הכלכלית של מחנות הריכוז הנאציים והמניעים לרצח עם.
יצירתו שופטים, קטגורים, סנגורים עוסקת ב"משפט פרנקפורט" נגד פושעי אושוויץ. במשפט זה שנערך בשנת 1964 בפרנקפורט בגרמניה העידו הוא ובנו, אוטו דב קולקה (1933), מאוחר יותר פרופסור להיסטוריה באוניברסיטה העברית בירושלים. בפרסומים אחרים מתקופה זו של עבודות מדעיות וספרותיות כיסה את משפטו של אייכמן בירושלים. בנובלה ההיסטורית הבריחה ממחנה המוות, תיאר בריחה של אסיר צ'כי זיגפריד לדרר (Vítězslav Lederer) מה"מחנה המשפחתי" בבירקנאו, ואת ניסיונו להזהיר את יהודי גטו טרזין והציבור העולמי על השמדת יהודים בידי הנאצים.
לאחר הפלישה הסובייטית לצ'כוסלובקיה בשנת 1968 היגר אריך קולקה ממנה לישראל והמשיך בפעילות המחקר שלו באוניברסיטה העברית ובמוסד יד ושם. התוצאה היא מחקר, המתייחס בפעם הראשונה בהיסטוריה בהשתתפות המשמעותית של יהודי צ'כיה וסלובקיה במלחמת העולם השנייה למען שחרורה של צ'כוסלובקיה: היהודים בצבא סוובודה בברית-המועצות והיהודים בצבא צ'כוסלובקי במערב.
בישראל נמנה בין החברים הפעילים ביותר ב"התאחדות יוצאי צ'כוסלובקיה" וב"ליגה לידידות ישראל-צ'כוסלובקיה". בשנת 1977 היה בין מניחי הייסוד של מרכז שמעון ויזנטל בלוס אנג'לס. פרויקטים אחרים כללו הקמת האגודה העולמית של ניצולי אושוויץ והוצאה לאור של כתב העת הקול של ניצולי אושוויץ (The Voice of Auschwitz Survivors), באנגלית, בעברית ובגרמנית.
לאחר "מהפכת הקטיפה" בשנת 1989 בצ'כוסלובקיה, פעל להתחדשות החיים היהודיים בקהילה היהודית בפראג, השתתף בכנסים בינלאומיים ומסר הרצאות בצ'כיה ובסלובקיה. בתקופה זו יצאו לאור מהדורות חדשות ומורחבות של ספריו ופרסומיו בצ'כית. ביוזמתו נבנתה אנדרטה בעיר הולדתו וסטין (Vsetín), באתר בו עמד בית כנסת שנשרף על ידי הנאצים, וכן לוחות אבן על קיר בית הקברות היהודי, בהן נחרטו שמותיהם של קורבנות השואה מעיר וסטין וסביבתה. עד השנה האחרונה של חייו היה מעורב באופן פעיל בשיקום היחסים הפוליטיים, המדעיים והתרבותיים בין ישראל לבין צ'כיה.
על מפעל חייו הוענק לו בשנת 1989 על ידי האוניברסיטה האמריקאית, Spertus College of Judaica בשיקגו, תואר דוקטור לשם כבוד.
בשנת 1993 ייסד באוניברסיטה העברית בירושלים קרן הנושאת את שמו. הקרן מעניקה מלגות על עבודות מחקר מצטיינות לדוקטורנטים בהיסטוריה של יהודי צ'כיה והשואה. חתני פרס זה משמשים כיום כמרצים באוניברסיטאות בישראל, בהרווארד ובמוסקבה.
אריך קולקה הלך לעולמו בירושלים בשנת 1995, בן 84 היה במותו. הוא הובא לקבורה בהר המנוחות בירושלים.
ספרייתו המדעית נשמרת בבית טרזין בגבעת חיים איחוד והארכיון שלו נמצא בארכיון המרכזי של יד ושם בירושלים.
בנובמבר 2004 נחנך לזכרו פסל (דיוקן מפסל צ'כי יוזף וייצה – Josef Vajce) ב"מוזיאון גטו טרזין" בצ'כיה. לזכר מאה שנה להולדתו בשנת 2011 יצא לאור על ידי האוניברסיטה העברית בירושלים והמוזיאון היהודי בפראג, קובץ מאמרים לזכרו, בצ'כית, באנגלית ובעברית, בשם: אריך קולקה 1911-1995, החיים כשליחות לזכר אלו שאינם. מאה שנים להולדתו.